**Când inima-ți plânge**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când inima-ți plânge sub grele poveri

Și sufletul strigă la Domnul,

Când trupu-i cuprins de amare dureri

Și nu mai cunoști ce e somnul,

Ascultă o clipă al cerului glas,

Ce-ţi spune duios: "Nu te teme!"

Şi-n susuru-i blând: "Eu nicicând nu te las!

Nu plânge copile, nu geme!"

Când mintea-i purtată de-al morții taifun

Și gândul ți-e rob deznădejdii,

Când nu mai auzi și zărești nimic bun

Și-n toate vezi numai primejdii,

Ridică-ți privirea spre-albastrul curat,

Spre munții ce sprijină zarea,

Te-ncrede-n Cuvântul ce Domnu-a lăsat,

Ascultă-i copile chemarea!

Când toată puterea s-a dus și ești frânt,

Iar lupta îți pare pierdută,

Când totul te-mpinge în jos spre pământ

Și jalea e tot mai acută,

Primește-ajutorul ce vine de sus,

Credința, speranța, iubirea,

Acceptă în suflet pe Domnul Isus

Şi-odată cu El izbăvirea!

Când simți că prietenii toți te-au lăsat

Şi-adâncă e marea uitării,

Când crezi că în toate ai fost blestemat

Și nu mai cunoști gustul sării,

Ocean de iubire îți dă Dumnezeu,

Prezent e cu tine oriunde,

Ca Tată îți spune: "Tu ești fiul Meu!

De Mine, tu nu te ascunde!"

Când lacrimi îți curg în neștire pe-obraz

Și trilul se pierde-n dumbravă,

Când tot ce trăiești se transformă-n necaz

Și viața ți-e sumbră și gravă,

Privește spre norul ce-n chip dantelat,

Își scutură tainic fuiorul,

Apoi, dus de vânturi, se lasă purtat,

Căci abur e el, veșnic cerul.

O boare e omul, un bulgăr de lut,

Țărână pe roată lucrată,

Cu cât modelarea mai mult a durut,

Cu-atât viața-i e mai curată.

Să știi, rugăciunea rostită plângând,

Deschide mai mult poarta zării,

O, vino Isuse, o, vino curând,

Dă curs Doamne Sfinte, chemării!

În suflet să-mi pui Doamne, Duhul Tău Sfânt

Și leagă-mi aripile frânte,

Când m-oi înălța, când mă rup de pământ,

Vreau inima-n mine să cânte!

De este sortit pentru-o vreme să plâng,

Dă-mi Tată-ntreită putere,

Păstrează-mă-n har, fă-mă verde de crâng,

La rându-mi să dau mângâiere!

01/02/16, Barcelona-Lucica Boltasu